IHuman Rights Commission Ithi iZanu PF Incitsha Abayiphikisayo Ukudla
Ubandlululo lolu losendaweni ezinjenge Bikita East, Mazowe Central, Muzarabani North le South, Zvimba South kanye le Buhera North.
HARARE — AbeZimbabwe Human Rights Commission bathi kuliqiniso ukuba kulamalunga ebandla elibusayo ele Zanu PF abephula umthetho ekwabeni ukudla, impahla yokulimisa kanye lolunye usizo oluvela kuhulumende. Abe Human Rights Commission bathi lobu ngobunye bobufakazi obuphume kunhlolisiso eyenziwe ngemva kokukhalaza kukazulu wezigabeni ezinhlanu ezibalisa, iBikita East, Mazowe Central, Muzarabani North le South, Zvimba South kanye le Buhera North. Inhlolisiso le iqhutshwe phakathi kukaNkwenkwezi loNcwabakazi lonyaka. Uzulu wakulezo zigaba ukhalaze kumalunga ale ikhomishini phezu kobandlululo lweziphathamandla zikahulumende lenye inkokheli yomdabu, ekwabelweni kokudla okuyabe kudingwe nguhulumende kukhangelwa ukuba ungowaliphi ibandla. Ekhuluma emhlanganweni lentathelizindaba emahofisini ale ikhomishini eHarare, umgcinisihlalo wayo, uMnumzana Elasto Mugwadi, uthe kumele kudingwe indlela zokuwuqeda lumkhuba omubi. UMugwadi uthe lokhu kwenza kuphambane lokutshiwo nguMongameli Robert Mugabe njalo kusephula isisekelo sombuso welizwe, ilungelo loluntu kanye lezivumelwano zomanyano wamazwe omhlaba owe United Nations. Omunye wama Commissioner, uNkosikazi Petunia Sibusisiwe Chiriseri, uthe kulilungelo lakhe wonke umuntu ukutholiswa ukudla okulethwa nguhulumende. Uthe iyaphambanisa inkokheli ephatheka kulo umkhuba wobandlululo. Ophethe ezokucubungula enhlanganisweni ye Human Rights Watch, uMnumzana Dhewa Mavhinga, uvumelana lempumela yale inhlolisiso. Bayakulandula bonke ababikwa besenza lolubandlululo lapho babebuzwa ngamalunga ale ikhomishini ngesikhathi iqhuba linhlolisiso ezigabeni. Ubufakazi obutholakeleyo, buveze ukuba inkokheli yomdabu eBikita East, ebalisa osobhuku, abalisa, lezisebenzi zikahulumende ezinjengama District Administrators, kungabanye babatholakale belomlandu wokwaba ukudla ngendlela elobandlululo. EBikita East le Mazowe Central kubikwa kulabontanga bebandla elibusayo abangenela kwezokwabiwa kokudla lanxa bengasingxenye yabaphatheka kulomsebenzi. Iziphathamandla zikahulumende zixwayiswa ukuba zehlukane lomkhuba wokuntshontsha ukudla okuyabe kumele kuqondiswe kwababhekane lendlala.